Ένα σημείο που κατατίθεται ως σήμα πρέπει να πληροί ορισμένες προϋποθέσεις ώστε να γίνει δεκτό προς καταχώρηση από την Υπηρεσία Σημάτων. Οι κυριότερες προϋποθέσεις για την αποδοχή ενός σήματος είναι οι ακόλουθες: Να μην είναι όμοιο ή παρόμοιο με προκατατεθέν Εμπορικό Σήμα που διακρίνει όμοια ή παρόμοια με αυτό προϊόντα ή υπηρεσίες ή ακόμα και διαφορετικά προϊόντα ή υπηρεσίες, αν το προκατατεθέν σήμα έχει αποκτήσει φήμη στις συναλλαγές. Όμως, η απόρριψη της κατάθεσης σήματος για το λόγο αυτό (σχετικός λόγος απαραδέκτου) προϋποθέτει ότι έχει ασκηθεί ανακοπή από δικαιούχο προγενέστερου δικαιώματος και αυτή έγινε δεκτή. Προτείνεται, πριν από την κατάθεση δήλωσης σήματος, να γίνεται έρευνα στον κατάλογο των Εμπορικών Σημάτων, προκειμένου να διαπιστωθεί αν υπάρχουν προκατατεθειμένα σήματα που θα μπορούσαν να σταθούν εμπόδιο στην αποδοχή του σημείου αυτού ως σήματος και να αποφευχθούν άσκοπα έξοδα. Να έχει διακριτική ικανότητα, έτσι ώστε οι καταναλωτές να είναι βέβαιοι ότι τα προϊόντα/ υπηρεσίες που κυκλοφορούν/ παρέχονται υπό αυτό προέρχονται από την ίδια πάντα επιχείρηση ως μόνη πηγή, καθώς και να το διακρίνουν από άλλα Εμπορικά Σήματα που ταυτίζονται με προϊόντα/ υπηρεσίες άλλης επιχείρησης. Να μην αποτελείται αποκλειστικά από σημεία ή ενδείξεις τα οποία δηλώνουν το είδος, την ποιότητα, την ποσότητα, τον προορισμό, την αξία, τον τόπο προέλευσης ή τον χρόνο παραγωγής του προϊόντος ή της παροχής της υπηρεσίας ή άλλα χαρακτηριστικά του προϊόντος ή της υπηρεσίας. Να μη συνίστανται αποκλειστικά σε σημεία ή ενδείξεις, τα οποία έχουν καταστεί συνήθη στην καθημερινή γλώσσα ή στη θεμιτή και πάγια πρακτική του εμπορίου. Να μην αντίκειται στη δημόσια τάξη ή τα χρηστά ήθη. Να μην μπορεί να παραπλανήσει το καταναλωτικό κοινό, ιδίως ως προς τη φύση, την ποιότητα ή τη γεωγραφική προέλευση του προϊόντος ή της υπηρεσίας. Να μη συνίσταται σε ή περιλαμβάνει διακριτικά σύμβολα, εμβλήματα ή θυρεούς, που παρουσιάζουν δημόσιο ενδιαφέρον και δεν έχει επιτραπεί η καταχώρισή του από τις αρμόδιες αρχές. Να μην έχει κατατεθεί αντίθετα στην καλή πίστη.